Diari Oficial de la Generalitat Valenciana


Sumari del DOGV 2993, del 16-05-1997 (1997/7647)

RESOLUCIÓ de 13 de maig de 1997, del director general de Personal, de la Conselleria de Cultura, Educació i Ciència, per la qual es convoca procediment d'acreditació per a l'exercici de la direcció dels centres docents públics de l'àmbit de gestió de la Conselleria de Cultura, Educació i Ciència, de la Generalitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2993

Data del DOGV
:   16-05-1997

Secció del DOGV
:   AUTORITATS I PERSONAL - OFERTES D'OCUPACIÓ PÚBLICA, OPOSICIONS I CONCURSOS

Número del document
:   1997/7647


Data del document
:   13-05-1997

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIÓ de 13 de maig de 1997, del director general de Personal, de la Conselleria de Cultura, Educació i Ciència, per la qual es convoca procediment d'acreditació per a l'exercici de la direcció dels centres docents públics de l'àmbit de gestió de la Conselleria de Cultura, Educació i Ciència, de la Generalitat Valenciana.
  
La Llei Orgànica 9/1995, de 20 de novembre, de la Participació, l'Avaluació i el Govern dels Centres Docents, que estableix un nou sistema per a l'elecció dels directors del centres docents, va ser desenvolupada pel Reial Decret 2.192/1995, de 28 de desembre, que és de caràcter supletori per a les comunitats autònomes que es troben en el ple exercici de les competències educatives.
  
  
Per Ordre de 26 de febrer de 1997, de la Conselleria de Cultura, Educació i Ciència, es regula l'acreditació per a l'exercici de la direcció en els centres docents públics de l'àmbit de gestió d'aquesta conselleria, i l'esmentada ordre conté entre d'altres les normes generals per a la realització de convocatòries anuals perquè, els professors amb destinació en l'àmbit de gestió d'aquesta conselleria, que així ho desitgen, puguen ser acreditats per a l'exercici de la direcció, a l'efecte de participar en les eleccions que a aquest fi es convoquen.
  
En virtut de la disposició setena de l'Ordre de 26 de febrer de 1997, aquesta Direcció de Personal, a proposta conjunta de la Direcció General d'Ordenació i Innovació Educativa i Política Lingüística i de la Direcció General de Centres Docents, ha resolt convocar el procediment d'acreditació per a l'exercici de la direcció en centres docents públics de l'àmbit de gestió de la Conselleria de Cultura, Educació i Ciència, d'acord amb les bases següents:
  
  
  
Primera. Normes generals
  
1.1 Es convoca procediment d'acreditació per a l'exercici de la direcció en centres docents públics de l'àmbit de gestió de la Conselleria de Cultura, Educació i Ciència a què fa referència la Llei Orgànica 9/1995, de 20 de novembre, de la Participació, l'Avaluació i el Govern dels Centres Docents, i l'Ordre de 26 de febrer de 1997, de la Conselleria de Cultura, Educació i Ciència.
  
  
1.2 En aquest procediment serà d'aplicació la Llei Orgànica 1/1990, de 3 d'octubre, d'Ordenació General del Sistema Educatiu; la Llei Orgànica 9/1995, de 20 de novembre, de la Participació, l'Avaluació i el Govern dels Centres Docents; la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; l'Ordre de 26 de febrer de 1997, de la Conselleria de Cultura, Educació i Ciència, per la qual es regula l'acreditació per a l'exercici de la direcció en el centres docents públics; el Reial Decret 2.192/1995, de 28 de desembre, supletòriament respecte de l'Ordre de 26 de febrer de 1997, i les altres disposicions d'aplicació general, i també el que diposa aquesta convocatòria.
  
  
  
  
1.3 Conformement estableix l'Ordre de 26 de febrer de 1997, de la Conselleria de Cultura, Educació i Ciència, el procediment constarà de les fases següents:
  
Primera fase: consistirà a la comprovació que els aspirants reuneixen el requisits de formació o titulació previst en l'article 8 de l'Ordre de 26 de febrer de 1997, conformement estableix l'annex II o, si escau, els mèrits equivalents establits en l'annex III.
  
  
Segona fase: consistirà a la valoració del treball previ desenvolupat en l'exercici dels càrrecs corresponents als òrgans unipersonals de govern o de la tasca docent desenvolupada a l'aula, en tasques de coordinació pedagògica, així com, si escau, en funcions d'organització, gestió i participació en òrgans de govern.
  
  
Segona. Requisits de participació
  
2.1 Ser funcionari de carrera, en situació de servei actiu, dels cossos o escales a què fa referència la Llei Orgànica 1/1990, de 3 d'octubre.
  
2.2 Tenir destinació en un centre docent dependent de l'àmbit de gestió de la Conselleria de Cultura, Educació i Ciència, de la Generalitat Valenciana.
  
2.3 Mantenir, fins la resolució d'aquest procediment, tots els requisits generals exigits per a l'ingrés en la funció pública docent.
  
  
2.4 No haver estat acreditat per a l'exercici de la direcció pel procediment establit en la disposició transitòria tercera de la Llei Orgànica 9/1995, de 20 de novembre, ni haver obtingut una acreditació per a l'exercici de la direcció per altres administracions educatives amb competències.
  
  
  
Tercera. Sol·licituds
  
3.1 Forma. Els qui desitgen prendre part en aquest procediment hauran de fer-ho constar en la instància que s'ajustarà al model que es recull en l'annex I d'aquesta resolució.
  
3.2 Termini de presentació. El termini de presentació de les sol·licituds serà de 15 dies hàbils a partir de l'endemà de la publicació d'aquesta convocatòria en el Diari Oficial de la Generalitat Valenciana.
  
3.3 Lloc de presentació. Les sol·licituds s'adreçaran, juntament amb la resta de la documentació a què al·ludeix l'apartat 3.4, a la direcció territorial de Cultura i Educació a què pertany el centre on realitze serveis la persona sol·licitant i haurà de presentar-se en el registre de les esmentades direccions territorials, o a les oficines a què fa referència l'article 38.4 de la Llei 30/1992, de 26 de novembre. En el cas de presentar la sol·licitud en una oficina de Correus, haurà de fer-se en sobre obert perquè la instància siga datada i segellada pel funcionari de Correus abans de ser certificada.
  
  
3.4 Documentació. Els aspirants acompanyaran, juntament amb la instància, la documentació següent:
  
a) Fotocòpia del document nacional d'identitat.
  
b) Documentació acreditativa del requisit de formació o titulació, segons es detalla en l'annex II, o dels mèrits equivalents a què fa referència l'apartat 5.1, segons s'especifica en l'annex III d'aquesta resolució.
  
c) Per a la valoració del treball previ desenvolupat per l'exercici de la funció directiva, hauran d'aportar la certificació del centre en què s'especifique el càrrec i el temps de realització d'aquest.
  
  
d) Per a la valoració per l'exercici de la tasca docent, hauran d'aportar la certificació del centre en què s'especifique que forma part del claustre de professors.
  
  
Quarta. Comissions d'acreditació
  
4.1 D'acord amb el que estableix la disposició 2.3 de l'Ordre de 26 de febrer de 1997, les mateixes comissions d'acreditació corresponents al curs 1996/97 ja designades per les direccions territorials per a intervenir en el procediment d'acreditació dels qui hagen exercit durant quatre o més anys els llocs de director, cap d'estudis o secretari, intervindran també en aquesta convocatòria d'acreditació per a l'exercici de la direcció en centres docents públics de l'àmbit de gestió d'aquesta conselleria.
  
4.2 La constitució, les actuacions, l'abstenció i la recusació dels membres de les comissions d'acreditació es regiran, en tot allò que els siga d'aplicació, per allò que s'estableix des de l'article 22 fins l'article 29 de la Llei 30/1992, de 26 de novembre.
  
  
  
4.3 Funcions de les comissions d'acreditació. Les comissions d'acreditació tindran encomanades, entre d'altres, les funcions següents:
  
- La comprovació del requisit a què fa referència la fase primera, que s'al·ludeix en l'apartat 5.1 d'aquesta convocatòria.
  
- Emetre la resolució provisional dels aspirants que reunisquen el requisit de la fase primera, resoldre les reclamacions presentades i elevar a definitiva l'esmentada resolució.
  
- Sol·licitar de la Inspecció Educativa les certificacions de valoració a què fa referència la segona fase, previstes en l'apartat 5.3.2 d'aquesta convocatòria.
  
- Elaborar les relacions dels professors que superen les dues fases i publicar-les als llocs corresponents.
  
  
Cinquena. Desenvolupament del procediment
  
Aquest procediment constarà de dues fases:
  
5.1 Primera fase. Aquesta fase consistirà en comprovar, per part de les comissions d'acreditació, que els aspirants reuneixen, almenys, un dels requisits de formació o titulació previst en l'article 3.2 a) del Reial Decret 2.192/1995, de 28 de desembre, o dels mèrits equivalents a la formació a què fa referència la disposició transitòria segona d'aquest Reial Decret, segons es determina a continuació:
  
5.1.1 Requisit de formació. Els aspirants que hi al·eguen estar en possessió del requisit a què fa referència aquesta primera fase a través de la formació hauran de justificar documentalment, en la forma indicada en l'annex II d'aquest resolució, que han realitzat activitats de formació específicament destinades a aquesta finalitat, i aquestes hauran de complir els requisits següents:
  
  
a) Tenir una durada mínima de 70 hores.
  
b) Incorporar en el seu contingut els aspectes fonamentals del sistema educatiu, de l'organització i funcionament dels centres educatius i del paper dels equips directius en els centres docents.
  
  
c) Haver estat organitzades per la Conselleria de Cultura, Educació i Ciència, pel Ministeri d'Educació i Ciència o per una altra administració educativa, que es trobe en el ple exercici de les seues competències educatives, bé siga directament o bé siga mitjançant convenis de col·laboració establits amb les universitats o amb altres entitats.
  
5.1.2 Requisit de titulació. Els aspirants que hi al·eguen estar en possessió del requisit a què fa referència aquesta primera fase per mitjà de la titulació hauran de justificar documentalment, en la forma indicada en l'annex II d'aquesta resolució, que estan en possessió d'alguna de les titulacions que s'indiquen tot seguit:
  
  
a) Llicenciat en Pedagogia.
  
b) Doctors, llicenciats o diplomats que hagen cursat, almenys, dotze crèdits relacionats amb l'organització i la gestió de centres educatius o amb l'administració educativa.
  
c) Títols de postgrau la durada i els continguts dels quals s'ajusten al que estableix l'apartat 5.1.1 d'aquesta resolució.
  
5.1.3 Requisit de mèrits equivalents a la formació. Els aspirants que hi al·leguen estar en possessió d'alguns dels mèrits equivalents a què al·ludeix l'annex III d'aquesta resolució, hauran de justificar documentalment aquest requisits en la forma indicada en l'esmentat annex.
  
5.2 Les comissions d'acreditació, una vegada comprovat quins aspirants reuneixen el requisit previst en la primera fase d'aquest procediment, faran pública la resolució provisional, aprovant la relació d'aspirants que han demostrat reunir l'esmentat requisit, als taulers d'anuncis de les direccions territorials.
  
  
Contra aquesta resolució, els interessats podran presentar reclamacions en el termini de cinc dies naturals, a partir de l'endemà de la seua exposició, adreçades al president de la comissió i hauran de presentar-se en les mateixes direccions on hagueren sigut exposades les llistes.
  
Les comissions d'acreditació, examinades les reclamacions presentades, elaboraran la llista definitiva de professors que reuneixen el requisit d'aquesta primera fase.
  
Únicament passaran a la segona fase els aspirants que superen la primera. No obstant això, excepcionalment i per a aquesta convocatòria, podran participar en la segona fase els aspirants que realitzen durant aquest curs els programes de formació per al desenvolupament de la funció directiva reconeguts per la Conselleria de Cultura, Educació i Ciència, aquests aspirants ho hauran d'haver manifestat en la sol·licitud de participació d'aquesta convocatòria. En aquest cas, l'emissió del certificat d'acreditació quedarà condicionat a la superació dels esmentats programes.
  
5.3 Segona fase. Aquesta fase consistirà en la valoració del treball previ desenvolupat en l'exercici dels càrrecs corresponents als òrgans unipersonals de govern o de la tasca docent desenvolupada a l'aula, en tasques de coordinació pedagògica, i també, si escau, en funcions d'organització, gestió i participació en òrgans de govern i s'aplicarà als funcionaris docents que formen part durant aquest curs d'un claustre de professors.
  
  
5.3.1 a) Els aspirants que estiguen desenvolupant, en el termini de presentació d'instàncies, almenys durant un curs acadèmic, algun dels càrrecs dels òrgans unipersonals de govern a què fa referència l'article 9 de la Llei Orgànica 9/1995, de 20 de novembre, han de fer constar aquesta circumstància en la sol·licitud. A aquest efecte, també hauran d'afegir la certificació del centre de destinació actual comprensiva de l'esmentat exercici a la vista de la documentació que hi aporte l'interessat.
  
  
b) Els professors que sol·liciten la valoració de la segona fase mitjançant la pràctica docent, sempre que formen part d'un claustre de professors i que no ocupen un càrrec corresponent als òrgans unipersonals de govern d'un centre, hauran de fer-ho constar en el requadre corresponent de la sol·licitud de participació.
  
  
c) Els professors que estiguen exercint, en el termini de presentació d'instàncies, un càrrec directiu durant un temps inferior a un curs acadèmic o que exercisquen com a cap d'estudis adjunt, vicedirector, vicesecretari, administrador de centre de formació professional o càrrecs anàlegs, hauran d'optar en la instància entre ser valorats per l'exercici de la funció directiva, justificant-ho documentalment en la forma indicada en l'apartat a) anterior, o per la seua pràctica docent.
  
5.3.2 Valoració.
  
La valoració d'aquesta segona fase serà responsabilitat de la inspecció d'educació de cada direcció territorial, que designarà l'inspector responsable del procés de valoració, el qual realitzarà les actuacions establides en l'Ordre de 26 de febrer de 1997, de la Conselleria de Cultura, Educació i Ciència.
  
La Direcció General d'Ordenació i Innovació Educativa i Política Lingüística, d'acord amb el que estableix la disposició deu de l'esmentada Ordre de 26 de febrer de 1997, aprovarà els indicadors dels diferents aspectes objecte de valoració, i també la documentació tècnica en què es recullen els elements fonamentals del procés de valoració. Una vegada aprovats, es faran públics en les direccions territorials de Cultura i Educació en la data que es determine en la resolució de la Direcció General d'Ordenació i Innovació Educativa i Política Lingüística per la qual s'aproven.
  
  
Per a assolir la valoració positiva, tant per l'exercici de càrrecs corresponents a òrgans unipersonals de govern com per la tasca docent, serà necessari obtenir, almenys, 15 punts.
  
L'inspector responsable de la valoració farà arribar a l'aspirant, per correu certificat i amb justificant de recepció, l'informe final que tindrà caràcter confidencial, i hi haurà de constar la puntuació final, i també les obtingudes en cadascun dels apartats que recullen els annexos II i III, segons procedisca, dels publicats en l'Ordre de 26 de febrer de 1997.
  
  
En el cas de desacord amb la qualificació obtinguda, els professors podran presentar reclamació davant el cap del servei d'Inspecció Educativa que corresponga, en el termini de deu dies naturals des de la recepció de l'informe. Les reclamacions presentades seran resoltes en el termini de deu dies naturals i el resultat d'aquestes serà comunicat als interessats.
  
Contra aquesta resolució es podrà interposar recurs ordinari davant el director territorial de Cultura i Educació corresponent.
  
L'inspector responsable de la valoració d'aquesta fase trametrà a la comissió d'acreditació corresponent les certificacions de la valoració obtinguda d'acord amb el model publicat en l'annex IV de l'Ordre de 26 de febrer de 1997.
  
  
  
Sisena. Resolució
  
6.1 Les respectives comissions d'acreditació elaboraran les relacions de professors que, en haver superat les dues fases del procediment, obtinguen l'acreditació per a l'exercici de la direcció.
  
  
Aquestes relacions es faran públiques en els llocs indicats en l'apartat 5.2 i, en contra, els interessats podran interposar recurs ordinari, en el termini d'un mes a partir de l'endemà d'exposar-se, davant el director territorial de Cultura i Educació que procedisca.
  
  
6.2 Conformement amb el que disposa la base 8.1 de l'Ordre de 26 de febrer de 1997, les comissions lliuraran certificacions acreditatives de les circumstàncies que han motivat la superació de la primera fase, a l'efecte que puguen fer-se valer en successives convocatòries pels professors que no superen la segona fase, ajustant-se al model que es recull en l'annex I de l'esmentada ordre.
  
  
6.3 El director territorial de Cultura i Educació a l'àmbit del qual pertanya el centre on presten serveis els professors declarats acreditats, trametrà els documents d'acreditació per a l'exercici de la direcció, tenint en compte el que estableix el número 2 de l'article 2 del Reial Decret 2.192/1995 i d'acord amb el model de l'annex I d'aqueixa disposició.
  
6.4 Conformement estableix l'article 2.1 del Reial Decret 2.192/1995, la possessió de l'acreditació per a l'exercici de la direcció facultarà la persona interessada per a ser candidat a director en els centres docents públics que impartisquen els ensenyaments establits en la Llei Orgànica 1/1990, de 3 d'octubre. Així mateix, l'acreditació permetrà l'assignació com a director, en els termes establits en l'article 20 de la Llei Orgànica 9/1995, de la Participació, l'Avaluació i el Govern dels Centres Docents.
  
  
  
Setena. Recurs
  
Contra aquesta resolució, els interessats podran interposar recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats a partir de la seua publicació en el Diari Oficial de la Generalitat Valenciana, i requerirà una comunicació prèvia a l'òrgan que va dictar l'acte impugnat, d'acord amb el que disposa l'article 110.3 de la Llei 30/1992, de 26 de novembre.
  
  
València, 13 de maig de 1997.- El director general de Personal: José Cano Pascual.